CELEX: 62019CN0761
Language: el
Date: 2019-10-17 00:00:00
Title: Υπόθεση C-761/19: Προσφυγή της 17ης Οκτωβρίου 2019 – Ευρωπαϊκή Επιτροπή κατά Ουγγαρίας

9.3.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 77/17
            
         
      Προσφυγή της 17ης Οκτωβρίου 2019 – Ευρωπαϊκή Επιτροπή κατά Ουγγαρίας
      (Υπόθεση C-761/19)
      (2020/C 77/27)
      Γλώσσα διαδικασίας: η ουγγρική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: C. Cattabriga και Zs. Teleki)
      
         Καθής: Ουγγαρία
      
         Αιτήματα
      
      Η Επιτροπή ζητεί από το Δικαστήριο:
      
                  —
               
               
                  να αναγνωρίσει ότι η Ουγγαρία παρέβη τις υποχρεώσεις που υπέχει δυνάμει του άρθρου 11, παράγραφος 1, στοιχείο α', της οδηγίας 2003/109/ΕΚ (1), κατά το μέτρο που δεν επιτρέπει την εγγραφή στον Κτηνιατρικό Σύλλογο των υπηκόων τρίτων χωρών οι οποίοι είναι κάτοχοι άδειας διαμονής μακράς διαρκείας, γεγονός που τους εμποδίζει εξ υπαρχής να εργαστούν ως κτηνίατροι υπό καθεστώς εμμίσθου υπάλληλου και να ασκήσουν το εν λόγω επάγγελμα ως αυτοαπασχολούμενοι·
               
            
                  —
               
               
                  να καταδικάσει την Ουγγαρία στα δικαστικά έξοδα.
               
            
         Ισχυρισμοί και κύρια επιχειρήματα
      
      
                  1.
               
               
                  Στις 3 Ιανουαρίου 2017 η Επιτροπή έλαβε καταγγελία όσον αφορά την απαίτηση η οποία θεσπίστηκε με τον a Magyar Állatorvosi Kamaráról valamint az állatorvosi szolgáltatói tevékenység végzéséről szóló 2012. évi CXXVII. Törvény (νόμο CXXVII του 2012, σχετικά με τον Κτηνιατρικό Σύλλογο Ουγγαρίας και την άσκηση της παροχής κτηνιατρικών υπηρεσιών), και σύμφωνα με την οποία προϋπόθεση για την εγγραφή στον Κτηνιατρικό Σύλλογο αποτελεί, μεταξύ άλλων, η ιθαγένεια κράτους που είναι συμβαλλόμενο μέρος στη Συμφωνία για τον Ευρωπαϊκό Οικονομικό Χώρο. Ο καταγγέλλων είναι υπήκοος τρίτης χώρας ο οποίος από το 2007 διαθέτει άδεια διαμονής μακράς διαρκείας στην Ουγγαρία και το 2014 αποφοίτησε από την Állatorvostudományi Egyetem (Κτηνιατρική Σχολή) της Βουδαπέστης. Η αίτηση εγγραφής του στον Κτηνιατρικό Σύλλογο απερρίφθη για τον λόγο ότι δεν πληρούσε την ως άνω νομική απαίτηση. Στην Ουγγαρία είναι υποχρεωτική η εγγραφή στον Κτηνιατρικό Σύλλογο για την άσκηση του επαγγέλματος του κτηνιάτρου, τόσο υπό καθεστώς μισθωτού όσο και υπό καθεστώς αυτοαπασχολούμενου.
               
            
                  2.
               
               
                  Στις 20 Ιουλίου 2018 η Επιτροπή κίνησε διαδικασία επί παραβάσει κατά της Ουγγαρίας όσον αφορά την ως άνω διάταξη του νόμου σχετικά με τον Κτηνιατρικό Σύλλογο, στο πλαίσιο της οποίας πρoσήψε στην Ουγγαρία ότι παρέβη την υποχρέωση που υπέχει δυνάμει του άρθρου 11, παράγραφος 1, στοιχείο α', της οδηγίας 2003/109/ΕΚ.
               
            
                  3.
               
               
                  Στην απάντησή της, η Ουγγρική Κυβέρνηση αντέτεινε ότι η άσκηση του επαγγέλματος του κτηνιάτρου εμπίπτει στην εξαίρεση που θεσπίζεται στο άρθρο 11, παράγραφος 1, στοιχείο α', της οδηγίας 2003/109/ΕΚ, δεδομένου ότι δύναται να αφορά την άσκηση δημόσιας εξουσίας, και όχι μόνον ευκαιριακά.
               
            
                  4.
               
               
                  Η Επιτροπή δεν θεώρησε πειστικούς τους υπερασπιστικούς ισχυρισμούς που προέβαλε η Ουγγρική Κυβέρνηση και, στις 25 Ιανουαρίου 2019, εξέδωσε αιτιολογημένη γνώμη όπου επαναλάμβανε την αρχική θέση της.
               
            
                  5.
               
               
                  Στις 29 Μαρτίου 2019, η Ουγγρική Κυβέρνηση απέστειλε στην Επιτροπή απάντηση στην αιτιολογημένη γνώμη, στην οποία επιβεβαίωσε την προηγούμενη θέση της.
               
            
                  6.
               
               
                  Η Επιτροπή διαπίστωσε ότι η άσκηση του επαγγέλματος του κτηνιάτρου υπό καθεστώς μισθωτού ή αυτοαπασχολούμενου στην Ουγγαρία δεν εμπίπτει στην εξαίρεση του άρθρου 11, παράγραφος 1, στοιχείο α', της οδηγίας 2003/109/ΕΚ. Κατά την κρίση της, οι δραστηριότητες των κτηνιάτρων στις οποίες η Ουγγαρία αποδίδει χαρακτήρα δημόσιας εξουσίας δεν συνιστούν άμεση και ειδική συμμετοχή στην άσκηση δημόσιας εξουσίας και δεν συνδέονται άρρηκτα και αναγκαστικά με το εν λόγω επάγγελμα, δεδομένου ότι είτε διαθέτουν αποκλειστικά προπαρασκευαστικό και συμπληρωματικό χαρακτήρα είτε πρόκειται για δραστηριότητες που ασκούνται βάσει ειδικής ρυθμίσεως ή υπό την εποπτεία δημόσιας εξουσίας.
               
            
                  7.
               
               
                  Κατόπιν των ανωτέρω, στις 25 Ιουλίου 2019, η Επιτροπή αποφάσισε να παραπέμψει την υπόθεση στο Δικαστήριο της Ευρωπαϊκής Ένωσης προκειμένου αυτό να αναγνωρίσει ότι η Ουγγαρία παρέβη τις υποχρεώσεις που υπέχει δυνάμει της οδηγίας 2003/109/ΕΚ.
               
            
         (1)  Οδηγία 2003/109/ΕΚ του Συμβουλίου, της 25ης Νοεμβρίου 2003, σχετικά με το καθεστώς υπηκόων τρίτων χωρών οι οποίοι είναι επί μακρόν διαμένοντες (ΕΕ 2004, L 16, σ.44).